
讞讜诇讬谉 拽讻讚 注"讗 - 驻讬专讜砖 砖讟讬讬谞讝诇抓

注讚 砖讬讛讗 讘讗专抓, 讻诇讜诪专, 注讚 砖讛讜讗 诪讙讬注 讘讙讬专讜专 讛讟驻讬诇讛 注讚 讛拽专拽注, 讜讘讻讱 讗讬谉 讛转谞讜专 谞讞砖讘 注讜讚 讻讻诇讬, 讜讛专讬讛讜 讟讛讜专. 专' 诪讗讬专 讗讜诪专: 讗讬谞讜 爪专讬讱 诇讗 诇讙专讜专 讗转 讛讟驻讬诇讛 讻诇诇, 讜讘讜讜讚讗讬 诇讗 注讚 砖讬讛讗 讘讗专抓 讻讚讘专讬 讞讻诪讬诐. 讗诇讗 讚讬 讘讻讱 砖讛讜讗 诪诪注讟讜 (讞讜转讱 讗转 讛转谞讜专, 讜诪拽讟讬谉 讗讜转讜 讘讻讱 诪诪讬讚讜转讬讜) 诪讘驻谞讬诐 诇讟驻讬诇讛, 注讚 砖讬讛讗 砖讬注讜专讜 砖诇 讞诇拽 讛转谞讜专 讛砖诇诐 驻讞讜转 诪讗专讘注讛 讟驻讞讬诐.


讜谞讚讬讬拽: 诇讚注转 专' 诪讗讬专 讗诪谞诐 讻讗砖专 砖讘专 专拽 诪拽爪转 讛转谞讜专 鈥� 讗讬谉 讛转谞讜专 谞讟讛专 讘讻讱, 讜讗讜诇诐 讻讬 诪诪注讟 诇讛 [讻讗砖专 诪诪注讟 讗讜转讜] 诇驻讞讜转 诪讗专讘注讛 讟驻讞讬诐 鈥� 诪讬讛讗 [注诇 讻诇 驻谞讬诐] 讟讛讜专 讛讜讗, 讜讬砖 诇砖讗讜诇 诇砖讬讟转 专讬砖 诇拽讬砖: 讗诪讗讬 [诪讚讜注] 讟讛讜专 转谞讜专 砖讻讝讛, 诇讬诪讗: 讛讗 讞诇讬诐 讜拽讗讬 [讗诪讜专: 讛专讬 诇专驻讜讗讛, 诇讞讬讘讜专 注讜诪讚] 转谞讜专 讝讛, 讜诇砖讬讟转 专讬砖 诇拽讬砖 讛专讬讛讜 谞讞砖讘 讻诪讞讜讘专, 讜讗讬谞讜 讟讛讜专!


讗诪专 诇讬讛 [诇讜] 专讘讗 诇专' 讬专诪讬讛: 讜注讚 砖讗转讛 诪拽砖讛 诪讚讘专讬 专' 诪讗讬专 注诇 砖讬讟转 专讬砖 诇拽讬砖, 讗讬诪讗 [讗诪讜专] 讻讛讜讻讞讛 诪讚讘专讬讛诐 砖诇 专讘谞谉 [讞讻诪讬诐 讛讞诇讜拽讬诐 注诇 专' 诪讗讬专] 砖讗诪专讜 讻讬 讟讛专转 讛转谞讜专 讛讬讗 专拽 讻砖讛讜讗 讙讜专专 讗转 讛讟驻讬诇讛 注讚 砖讬讛讗 讘讗专抓. 讛专讬 砖住讘讜专讬诐 讞讻诪讬诐 讻讬 讻诇 讙专讬专讛 砖讗讬谞讛 讙诪讜专讛 讻诪讜 讝讜, 谞讞砖讘转 讻讚讘专 讛注讜诪讚 诇讛转讞讘专, 砖讚讬谞讜 讻诪讞讜讘专, 讜讻砖讬讟转 专讬砖 诇拽讬砖.


讗诇讗 讗诪专 专讘讗: 讗讞专 砖专讗讬谞讜 讻讬 讗讬谉 砖讬讟转 专讬砖 诇拽讬砖 谞住转专转 诪讚讘专讬 讛诪砖谞讛 (砖讛专讬 讚注转 讞讻诪讬诐 讛专讬讛讬 讻诪讜转讜), 谞讜住讬祝 讻讬 砖讬讟转 专讬砖 诇拽讬砖 讬讻讜诇讛 诇讛讬讜转 讗祝 讻讚注转 专' 诪讗讬专, 砖讻谉 讛讻讬 拽讗诪专 [讻讱 讗诪专] 讛转谞讗 讘诪砖谞讛 讝讜: 转谞讜专 砖讻讘专 谞讟诪讗 讻讬爪讚 诪讟讛专讬谉 讗讜转讜? 诇讚讘专讬 讛讻诇 (讜讗祝 诇讚注转 专' 诪讗讬专) 讬砖 诇讞讜诇拽讜 诇砖诇砖讛 讞诇拽讬诐, 讜讻谉 爪专讬讱 砖讬讛讗 讙讜专专 讗转 讛讟驻讬诇讛 注讚 砖讬讛讗 讘讗专抓. 讜讻诇


讛专讜爪讛 砖诇讗 讬讘讗 转谞讜专讜 诇讬讚讬 讟讜诪讗讛, 讻讬爪讚 讛讜讗 注讜砖讛 砖诇讗 讬讬拽专讗 砖诐 "转谞讜专" 注诇 讛讚讘专, 讜诇讗 讬讬讞砖讘 讻讻诇讬 讛谞讟诪讗? 诪转讞讬诇讛 讬砖 诇讞讜诇拽讜 诇砖诇砖讛 讞诇拽讬诐 讜讻谉 爪专讬讱 砖讬讛讗 讙讜专专 讗转 讛讟驻讬诇讛 注讚 砖讬讛讗 讘讗专抓. 讜讻讚专讱 砖谞讜讛讙讬诐 讘转谞讜专 砖讻讘专 谞讟诪讗. 讜讗讬诇讜 专' 诪讗讬专 讗讜诪专 讻讬 讘转谞讜专 砖讟专诐 谞讟诪讗 讗讬谞讜 爪专讬讱 诇讗 诇讙专讜专 讗转 讛讟驻讬诇讛 讜诇讗 注讚 砖讬讛讗 讘讗专抓, 讗诇讗 讚讬 讘讻讱 砖讬讛讗 诪诪注讟讜 诪讘驻谞讬诐 注讚 砖讬讛讗 砖讬注讜专讜 砖诇 讞诇拽 讛转谞讜专 讛砖诇诐 驻讞讜转 诪讗专讘注讛 讟驻讞讬诐. 讜谞诪爪讗 诪注转讛 讻讬 讬讻讜诇 专讬砖 诇拽讬砖 诇住讘讜专 讗祝 讻讚注转 专' 诪讗讬专.


讗 讜诪讜住讬驻讬诐 讜讚谞讬诐 讘讚讘专讬 讛诪砖谞讛 讘诪住讻转 讻诇讬诐 砖讛讜讘讗讛 诇诪注诇讛. 讗诪专 诪专 [讛讞讻诐 讘诪砖谞讛] 讘讚讬谞讜 砖诇 转谞讜专 砖谞讟诪讗 砖讬砖 诇讞讜诇拽讜 (讚讜讜拽讗) 诇砖诇砖讛 讞诇拽讬诐, 讜讘讻讱 讛专讬讛讜 谞讟讛专. 砖讚注转 讞讻诪讬诐 讛讬讗 砖讛转谞讜专 谞讟讛专 讘砖讘讬专转讜 专拽 讻讗砖专 讗讬谉 专讜讘 转谞讜专 讘砖讘专讬诐. 讜讻讗砖专 谞讞诇拽 讛转谞讜专 诇砖诇讜砖讛 讞诇拽讬诐, 讗讬谉 讞诇拽 讗讞讚 砖讛讜讗 专讜讘 讛转谞讜专. 讜讗讜诇诐 讗诐 讬讬讞诇拽 讛转谞讜专 诇砖谞讬诐, 谞诪爪讗 讞诇拽 讗讞讚 砖讬砖 讘讜 专讜讘 转谞讜专.


讜注诇 讻讱 专诪讬谞讛讜 [诪砖诇讬讻讬诐, 诪专讗讬诐 住转讬专讛] 诇讚讬谉 讝讛 诪诪讛 砖砖谞讬谞讜 讘诪砖谞讛 讗讞专转 讘诪住讻转 讻诇讬诐: 转谞讜专 砖诇 讞专住 转讞诇转讜 诇注谞讬谉 拽讘诇转 讟讜诪讗讛 (砖讗讬谞讜 诪拽讘诇 讟讜诪讗讛 诇驻谞讬 讻谉) 讻砖讬砖 讘讙讜讘讛讜 讗专讘注讛 讟驻讞讬诐. 讜讗诐 谞讟诪讗 讛转谞讜专 讜谞砖讘专, 讛专讬讛讜 注讚讬讬谉 讟诪讗 讻诇 注讜讚 讬砖 讘砖讬专讬讜 (砖讘专讬讜) 砖讬注讜专 讗专讘注讛 讟驻讞讬诐, 讗诇讜 讚讘专讬 专' 诪讗讬专.


讜讞讻诪讬诐 讗讜诪专讬诐: 讘诪讛 讚讘专讬诐 讗诪讜专讬诐 砖讛砖讬注讜专 讛讜讗 讗专讘注讛 讟驻讞讬诐 鈥� 专拽 讘转谞讜专 讛注讜诪讚 诇讗驻讬讛, 砖讛讜讗 转谞讜专 讙讚讜诇, 讗讘诇 讘转谞讜专 拽讟谉 鈥� 转讞诇转讜 诇注谞讬谉 拽讘诇转 讟讜诪讗讛 讛讜讗 讘砖讬注讜专 讻诇 砖讛讜讗, 诪砖转讙诪专 诪诇讗讻转讜, 讜诇注谞讬谉 讟讜诪讗讛 讘转谞讜专 讻讝讛 砖谞砖讘专 鈥� 讗讬谉 讛讜讗 谞讟讛专 讗诇讗 讗诐 讻谉 砖讬专讬讜 (砖讘专讬讜) 讛诐 讘专讜讘讜 砖诇 讛转谞讜专.


 讜诪住讘讬专讬诐:  讜讻诪讛 讛讜讗 砖讬注讜专 讝讛 讛诪讻讜谞讛 "讻诇 砖讛讜讗"? 讗诪专讬 讚讘讬 [讗讜诪专讬诐 讞讻诪讬 讘讬转] 诪讚专砖讜 砖诇 专' 讬谞讗讬: 砖讬注讜专讜 讟驻讞, 砖讻谉 注讜砖讬诐 转谞讜专讬诐 注讘讜专 讛讘谞讜转 讛拽讟谞讜转 砖砖讬注讜专诐 讛讜讗 讟驻讞.


讜诪注转讛 讬砖 诇砖讗讜诇: 住讘讜专讬诐 讞讻诪讬诐 讘诪砖谞讛 讝讜 砖转谞讜专 讙讚讜诇 谞讞砖讘 诇注谞讬谉 拽讘诇转 讟讜诪讗讛 讻诇 注讜讚 砖讬注讜专 砖讘专讬讜 讛讜讗 讗专讘注讛 讟驻讞讬诐, 讜谞讚讬讬拽 诪讻讗谉: 讟注诪讗 讚讗讬讻讗 [讛讟注诐 讛专讬讛讜 专拽 讻砖讬砖] 讘砖讬专讬讜 砖讬注讜专 讗专讘注讛 讟驻讞讬诐, 讛讗 诇讬讻讗 [讛专讬 讗诐 讗讬谉] 讘砖讬专讬讜 砖讬注讜专 讗专讘注讛 讟驻讞讬诐 鈥� 讛专讬讛讜 讟讛讜专 讘讻诇 讗讜驻谉, 讜讙诐 讗诐 讬砖 讘讗讞讚 诪讛砖讘专讬诐 专讜讘 转谞讜专, 讜砖诇讗 讻讚讘专讬 讞讻诪讬诐 讘诪砖谞讛 讛拽讜讚诪转!


讗诪专讬 [讗讜诪专讬诐] 讘转砖讜讘讛: 讛转诐 [砖诐], 讘诪砖谞讛 讛诪讟讛专转 (诇讚注转 讞讻诪讬诐) 讻诇 砖讗讬谉 讘砖讬注讜专 讛砖讘专 讗专讘注讛 讟驻讞讬诐 鈥� 诪讚讜讘专 讘讝诪谉 讚爪诇拽讬讛 诪爪诇拽 [砖讞转讱 讗讜转讜 诇讙讜讘讛讜], 讜讗讝 讗讬谉 讛砖讘专讬诐 注讜诪讚讬诐 讘讗讜驻谉 讬爪讬讘 讝讛 注诇 讝讛. 讜讗讬诇讜 讛讻讗 [讻讗谉], 讘诪砖谞讛 讛讗讜诪专转 砖讛转谞讜专 谞讟讛专 专拽 讘讗讜驻谉 砖讗讬谉 讘讗讞讚 讛砖讘专讬诐 专讜讘 转谞讜专 鈥� 诪讚讜讘专 讘讝诪谉 讚注讘讚讬讛 讙讬住讟专讗 [砖注砖讗讜, 砖讛驻专讬讚 讗转 讛转谞讜专 诇讙讜讘讛讜, 讜讛谞讬讞 讗转 转讞转讬转 讛转谞讜专].


讘 讜注讜讚 讘讘讬专讜专 讗讜转讛 诪砖谞讛. 砖谞讬谞讜 砖讗诪专 诪专 [讛讞讻诐] 讻讬 转谞讜专 拽讟谉 诪拽讘诇 讟讜诪讗讛 讗祝 讘讻诇 砖讛讜讗. 讜讗诐 谞砖讘专, 讛专讬讛讜 讟讛讜专 专拽 讻讗砖专 砖讬专讬讜 (砖讘专讬讜) 讛诐 讘专讜讘讜 砖诇 转谞讜专. 讜讗讜诇诐 讗诐 谞砖讗专 专讜讘讜 砖诇 讛转谞讜专 砖诇诐, 讗讬谉 讛讜讗 谞讟讛专 讘讻讱. 讜转讜讛讬诐: 讜讛专讬 诇诪讚谞讜 诇诪注诇讛 诪讚讘专讬 讞讻诪讬 讘讬转 诪讚专砖讜 砖诇 专' 讬谞讗讬 讻讬 砖讬注讜专 "讻诇 砖讛讜讗" 讛专讬讛讜 讟驻讞, 讜诪注转讛 专讜讘讜 砖诇 讟驻讞 (砖讛讜讗 诪讬讚转讜 砖诇 转谞讜专 拽讟谉) 诇诪讗讬 讛讜讬 [诇诪讛 讛讜讗 诪砖诪砖], 讜诪讚讜注 讛专讬讛讜 讟诪讗?


讗诪专 讗讘讬讬 讘转砖讜讘讛: 诪讛 砖谞讗诪专 "砖讬专讬讜 讘专讜讘讜" 讗讬谞讜 诪转讬讬讞住 诇砖讘专讬 转谞讜专 拽讟谉, 讗诇讗 诇砖讬专讬 (砖讘专讬) 转谞讜专 讙讚讜诇 砖讗讬谞 讜 谞讟讛专 注讚 砖讬砖讘专 讘专讜讘讜. 讜诪拽砖讬诐 注诇 讻讱: 讜讛讗诪专讬 专讘谞谉 [讜讛专讬 讗讜诪专讬诐 讞讻诪讬诐] 讘讟讛专转 转谞讜专 讙讚讜诇 砖讛讬讗 讻砖讗讬谉 讘砖讘专讬讜 讗专讘注讛 讟驻讞讬诐! 讜诪砖讬讘讬诐: 诇讗 拽砖讬讗 [讗讬谉 讝讛 拽砖讛], 讛讗 [讝讛] 砖讗诪专讜 讞讻诪讬诐 讻讬 转谞讜专 讙讚讜诇 谞讟讛专 讻砖砖讘专讬讜 讛诐 讘专讜讘讜 鈥� 诪讚讜讘专 讘转谞讜专讗 讘专 [讘转谞讜专 讘谉] 转砖注讛 讟驻讞讬诐. 砖讻讗砖专 转谞讜专 讻讝讛 谞砖讘专 讘专讜讘讜, 讗祝 砖谞砖讗专讜 讘讜 讞诇拽讬诐 砖讙讜讚诇诐 讗专讘注讛 讟驻讞讬诐 鈥� 讛专讬讛讜 讟讛讜专. 讜讗讬诇讜 讛讗 [讝讛] 砖讗诪专讜 讞讻诪讬诐 讻讬 转谞讜专 讙讚讜诇 谞讟讛专 专拽 讻砖讗讬谉 讘砖讘专讬讜 讗专讘注讛 讟驻讞讬诐 鈥� 诪讚讜讘专 讘转谞讜专讗 讘专 [讘转谞讜专 讘谉] 砖讘注讛 讟驻讞讬诐, 砖讻讬讜谉 砖诇讗 谞砖讗专 讘讜 砖讘专 讘谉 讗专讘注讛 讟驻讞讬诐, 讛专讬讛讜 谞讟讛专, 讗祝 砖讗讜转讜 砖讘专 讛讜讗 专讜讘讜 砖诇 讛转谞讜专.


讙 讜砖讘讬诐 诇讘讬专讜专 讚讘专讬 讛诪砖谞讛 (砖讛讜讘讗讛 诇注讬诇 拽讻讙,讗) 讘讚讬谉 讛讟诇讬转 讛讟诪讗讛 砖谞拽专注讛 讘专讜讘讛, 砖谞讟讛专转 讘讻讱, 讜讘驻讬专讜砖讛 砖诇 讛诪砖谞讛 讛讜讘讗讜 (诇注讬诇 拽讻讙,讘) 讚讘专讬 专讘 讛讜谞讗 讘砖诐 专' 砖诪注讜谉 讘专' 讬讜住讬 砖诪讚讜讘专 讘诪砖谞讛 讚讜讜拽讗 讻砖诇讗 砖讬讬专 讘讟诇讬转 讻讚讬 诪注驻讜专转, 讗讘诇 讗诐 砖讬讬专 讘讛 讻讚讬 诪注驻讜专转 鈥� 诇讗 讘讟诇 诪讻讱 转讜专转 讘讙讚 诪谉 讛讟诇讬转. 讜注转讛 诪讘讬讗讬诐 讻讬 诇讬砖谞讗 讗讞专讬谞讗 讗诪专讬 诇讛 [讘诇砖讜谉 讗讞专转 讗讜诪专讬诐 讗讜转讛] 讛诇讻讛 讘讗讜驻谉 砖讜谞讛: 讗诪专 专讘 讛讜谞讗 诪砖讜诐 [讘砖诐] 专' 讬砖诪注讗诇 讘专' 讬讜住讬: 讜讗驻讬诇讜 砖讬讬专 讘讛 讻讚讬 诪注驻讜专转.


讜讘讛诪砖讱 诇讚讘专讬诐 讛诇诇讜 讗诪专 专讬砖 诇拽讬砖: 诇讗 砖谞讜 讞讻诪讬诐 讘诪砖谞讛 砖谞讟讛专转 讛讟诇讬转 讘拽专讬注转 专讜讘讛, 讗祝 砖砖讬讬专 讘讛 讻讚讬 诪注驻讜专转, 讗诇讗 讚讜讜拽讗 讟诇讬转, 讗讘诇 注讜专 讟诪讗 砖谞拽专注 讘专讜讘讜 讜砖讬讬专 讘讜 讻讚讬 诪注驻讜专转 鈥� 讛专讬讛讜 注讚讬讬谉 讚讘专 讞砖讬讘 [讞砖讜讘], 讜诇讗 谞讟讛专 讘讻讱 诪讟讜诪讗转讜. 讜讗讬诇讜 专' 讬讜讞谞谉 讗诪专 讻讬 讗驻讬诇讜 注讜专 砖谞拽专注 讘专讜讘讜, 讗祝 砖讛砖转讬讬专 讘讜 讻讚讬 诪注驻讜专转, 谞诪讬 诇讗 讞砖讬讘 [讙诐 讻谉 讗讬谞讜 讞砖讜讘], 讜谞讟讛专 讘拽专讬注讛 讝讜.


讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖 诪诪讛 砖砖谞讬谞讜 砖注讜专 讛讟诪讗 讘讟讜诪讗转 诪讚专住, 讗诐 讘注诇讬讜 讞讬砖讘 注诇讬讜 诇注砖讜转 诪诪谞讜 专爪讜注讛 讜住谞讚诇讬谉 鈥� 讻讬讜谉 砖谞转谉 (砖谞注抓) 讘讜 讗讬讝诪诇, 讛专讬讛讜 讟讛讜专, 讗诇讜 讚讘专讬 专' 讬讛讜讚讛. 讜讞讻诪讬诐 讗讜诪专讬诐 砖讗讬谉 讛注讜专 谞讟讛专 诪讟讜诪讗转讜 讗诇讗 注讚 砖讬诪注讬讟谞讜 诪讞诪砖讛 讟驻讞讬诐.


讜谞讚讬讬拽 讘讚讘专讬 讞讻诪讬诐: 讗讬谉 讞讻诪讬诐 诪讟讛专讬诐 讗转 讛注讜专 讘注爪诐 谞注讬爪转 讛讗讬讝诪诇 讘讜, 讜讗讜诇诐 讻讬 [讻讗砖专] 诪诪注讟 诪讞诪讬砖讛 讟驻讞讬诐, 诪讬讛讗 [注诇 讻诇 驻谞讬诐] 讛专讬讛讜 讟讛讜专 诇讚注转 讞讻诪讬诐, 讜讬砖 诇砖讗讜诇 诇砖讬讟转讱: 讗诪讗讬 [诪讚讜注] 讛讜讗 谞讟讛专? 诇讬诪讗 讞砖讬讘 [讗诪讜专 砖讛注讜专 讞砖讜讘] 讗祝 讘讝诪谉 砖讛讜诪注讟 诪讞诪讬砖讛 讟驻讞讬诐, 讜诇讗 讬讬讟讛专! 讛砖讬讘 专讬砖 诇拽讬砖: 讗讬谉 讝讜 拽讜砖讬讛, 砖讻谉 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讚拽讗 讘注讬 诇讬讛 [砖讛讜讗 爪专讬讱 讗讜转讜, 讗转 讛注讜专 讛讞转讜讱] 诇诪讜砖讘 砖讬砖讘 注诇讬讜 讝讘, 讜注讜专 砖讬砖 讘讜 驻讞讜转 诪讞诪讬砖讛 讟驻讞讬诐, 讗讬谞讜 讬讻讜诇 诇砖诪砖 诇诪讜砖讘. 讜诇讻讱 讗讬谉 讛讜讗 谞讞砖讘.


讚 诪砖谞讛 注讜专 砖诇 讘讛诪转 谞讘讬诇讛 砖讬砖 注诇讬讜 讘诪拽讜诐 讗讞讚 砖讬注讜专 讻讝讬转 砖诇 讘砖专, 讻诇 讛谞讜讙注 讘爪讬讘 (讞讜讟 讘砖专 讚拽) 讛讬讜爪讗 诪诪谞讜 诪讞转讬讻讛 讝讜 砖注诇 讛注讜专, 讗讜 砖谞讜讙注 讘砖注专讛 砖谞诪爪讗转 讻谞讙讚讜 砖诇 讗讜转讜 讻讝讬转 讘砖专, 讘爪讬讚讜 讛讗讞专 砖诇 讛注讜专 鈥� 讛专讬讛讜 讟诪讗, 讗祝 砖讗讬谉 讘爪讬讘 讜讘砖注专讛 讛诇诇讜 砖讬注讜专 讻讝讬转. 砖讛爪讬讘 讛专讬讛讜 讻讘砖专 诇讻诇 讚讘专, 讜讛谞讜讙注 讘讜 讻谞讜讙注 讘讘砖专.  讜讗讬诇讜 讛砖注专讛 谞讞砖讘转 讻"砖讜诪专" 诇讘砖专, 讜讻诇 讛谞讜讙注 讘"砖讜诪专" 讚讬谞讜 讻谞讜讙注 讘讘砖专. 讗诐 讛讬讜 注诇讬讜 注诇 注讜专 讛谞讘讬诇讛 讘诪拽讜诪讜转 砖讜谞讬诐 砖转讬 讞转讬讻讜转 讘砖专, 砖砖讬注讜专谉 讛讜讗


讻砖谞讬 讞爪讗讬 讝讬转讬诐 鈥� 讛专讬 讛注讜专 诪讟诪讗 讗转 谞讜砖讗讜 讘诪砖讗 砖讛专讬 讛讜讗 谞讜砖讗 讗转 砖谞讬讛诐 讬讞讚, 讜讗讬诇讜 讛谞讜讙注 讘讛诐 诇讗 谞讟诪讗 讘诪讙注, 讗诐 讗讬谉 讛讜讗 谞讜讙注 讘砖转讬讛谉 讻讗讞转, 讜讗讬谉 砖转讬 谞讙讬注讜转 讝讜 讗讞专 讝讜 诪爪讟专驻讜转 诇讛讬讞砖讘 讻谞讙讬注讛 讗讞转. 讗诇讜 讚讘专讬 专' 讬砖诪注讗诇, 专' 注拽讬讘讗 讗讜诪专: 讞转讬讻讜转 讘砖专 讗诇讛 讗讬谉 诪讟诪讗讜转 诇讗 讘诪讙注 讜诇讗 讘诪砖讗, 讜讻驻讬 砖讬讜住讘专 讘讛诪砖讱 讚讘专讬 讛诪砖谞讛. 讗讘诇 诪讜讚讛 专' 注拽讬讘讗 讘砖转讬 讞转讬讻讜转 讘砖专 谞讘讬诇讛 砖讬砖 讘砖讬注讜专谉 砖谞讬 讞爪讗讬 讝讬转讬诐, 砖转讞讘谉 讘拽讬住诐, 讜讛住讬讟谉 (讛谞讬注 讗讜转谉) 鈥� 砖讛讜讗 讟诪讗, 砖讻谉 谞讞砖讘 讛讚讘专 讻谞讜砖讗. 讜诪驻谞讬 诪讛 专' 注拽讬讘讗 诪讟讛专 讘谞讜讙注 讜讘谞讜砖讗 砖转讬 讞转讬讻讜转 讘砖专 谞讘讬诇讛 砖注诇 讛注讜专, 讜讗讬诇讜 讻砖讛谉 转讞讜讘讜转 讘拽讬住诐 讛专讬讛讜 诪讟诪讗? 诪驻谞讬 砖诇讚注转讜 讛注讜专 诪讘讟诇谉 诇砖转讬 讛讞转讬讻讜转, 砖讻诇 讗讞转 诪讛谉 诪转讘讟诇转 讗讙讘 讛注讜专, 讜谞诪爪讗 砖讗讬谉 注诇 讛注讜专 砖讬注讜专 砖诇诐 砖诇 讘砖专 讛诪讟诪讗.


讛 讙诪专讗 砖谞讬谞讜 讘诪砖谞转谞讜 砖注讜专 砖讬砖 注诇讬讜 讻讝讬转 讘砖专 讗讬谞讜 讘讟诇 注诇 讬讚讬 讛注讜专, 讜诇讻讱 讛谞讜讙注 讘爪讬讘 讛讬讜爪讗 诪诪谞讜 讛专讬讛讜 讟诪讗. 讜讘注谞讬谉 讝讛 讗诪专 注讜诇讗, 讗诪专 专' 讬讜讞谞谉: 诇讗 砖谞讜 讻谉 讘诪砖谞转谞讜 讗诇讗 讚讜讜拽讗 讘讝诪谉 砖驻诇讟转讜 讞讬讛 诇讘砖专 讝讛 诪讙讜祝 讛讘讛诪讛 (讜讻讙讜谉 砖谞砖讻讛 讻诇讘), 讗讘诇 讗诐 驻诇讟转讜 住讻讬谉 诇讘砖专 讝讛 鈥� 讛专讬 讛讘砖专 (讗祝 砖讬砖 讘讜 砖讬注讜专 讻讝讬转) 讘讟讬诇 [讘讟诇] 讗爪诇 讛注讜专, 砖讻谉 讘讬讟诇讜 讛讗讚诐 讘诪注砖讛讜.


讗诪专 诇讬讛 [诇讜] 专讘 谞讞诪谉 诇注讜诇讗 讘砖讗诇讛: 讛讗诐 讗诪专 讻谉 专' 讬讜讞谞谉 讗驻讬诇讜 讘砖讬注讜专 讙讚讜诇 砖诇 讘砖专 讻转专讟讗 [专讜讘注 讛拽讘]? 讗诪专 诇讬讛 [诇讜] 注讜诇讗 讘转砖讜讘讛: 讗讬谉 [讻谉]. 讛讜住讬祝 专讘 谞讞诪谉 讜砖讗诇 讘转诪讬讛讛: 讜讗驻讬诇讜 讛讬讛 讛讘砖专 讻讙讜讚诇讛 砖诇 谞驻讬讗 [谞驻讛]? 讗诪专 诇讬讛 [诇讜] 注讜诇讗 讘转砖讜讘讛: 讗讬谉 [讻谉], 讗诪专 诇讬讛 专讘 谞讞诪谉 诇注讜诇讗 讘诇砖讜谉 砖讘讜注讛: 讛讗诇讛讬诐! 讙诐 讗诐 讗诪专 诇讬 讚讘专 讝讛 专讘讬 讬讜讞谞谉 讬砖讬专讜转 诪驻讜诪讬讛 [诪驻讬讜], 诇讗 爪讬讬转谞讗 诇讬讛 [诇讗 讛讬讬转讬 诪拽砖讬讘 诇讜, 诪拽讘诇 讗转 讚讘专讬讜]!


讜诪住讜驻专: 讻讬 住诇讬拽 [讻讗砖专 注诇讛] 专讘 讗讜砖注讬讗 诪讘讘诇 诇讗专抓 讬砖专讗诇 讗砖讻讞讬讛 诇讬讛 [诪爪讗 讗转] 专' 讗诪讬 讻砖讛讜讗 讗诪专讛 诇砖诪注转讬讛 拽诪讬讛 [讗诪专 讗转 讛讛诇讻讛 讛讝讜 诇驻谞讬讜]: 讛讻讬 [讻讱] 讗诪专 注讜诇讗, 讜讛讻讬 讗讛讚专 诇讬讛 [讜讻讱 讛砖讬讘 诇讜] 专讘 谞讞诪谉. 讗诪专 诇讬讛 [诇讜] 专讘 讗讜砖注讬讗 诇专' 讗诪讬: 讜诪砖讜诐 砖专讘 谞讞诪谉 讞转谞讬讛 讚讘讬 谞砖讬讗讛 [讞转谞讜 砖诇 讘讬转 讛谞砖讬讗] 讛讜讗, 讛专讬 讛讜讗 诪讝诇讝诇 讘砖诪注转讬讛 [讘讛诇讻讜转讬讜] 砖诇 专' 讬讜讞谞谉?!


讜注讜讚 诪住讜驻专 讻讬 讝诪谞讬谉 [驻注诐 讗讞专转] 讗砖讻讞讬讛 [诪爪讗讜] 专讘 讗讜砖注讬讗 诇专' 讗诪讬 讚讬转讬讘 讜拽讗诪专 诇讛 讗住讬驻讗 [砖讬讜砖讘 讜讗讜诪专 讗讜转讛 讛讛诇讻讛 注诇 住讜祝 讛诪砖谞讛]: 讛讬讜 注诇讬讜 砖谞讬 讞爪讗讬 讝讬转讬诐 鈥� 诪讟诪讗讬诐 讘诪砖讗, 讜诇讗 讘诪讙注. 讗诇讜 讚讘专讬 专' 讬砖诪注讗诇. 讜讗讬诇讜 专' 注拽讬讘讗 讗讜诪专 砖讗讬谉 讛诐 诪讟诪讗讬诐 诇讗 讘诪讙注 讜诇讗 讘诪砖讗.


讜注诇 讻讱 讗诪专 专' 讬讜讞谞谉: 诇讗 砖谞讜 讗转 讚注转 专' 讬砖诪注讗诇 讛诪讟诪讗 讘诪砖讗 讗诇讗 讘砖谞讬 讞爪讗讬 讻讝讬转 讘砖专 砖驻诇讟转讜 讞讬讛 诪讛讘讛诪讛, 讗讘诇 讘砖谞讬 讞爪讗讬 讻讝讬转 讘砖专 砖驻诇讟转讜 住讻讬谉 讘讬讚讬 讗讚诐 鈥� 讘讟讬诇 [讘讟诇]. 讜讗讬诇讜 讛讬讛 专讘 谞讞诪谉 砖讜诪注 砖讚讘专讬 专' 讬讜讞谞谉 诪转讬讬讞住讬诐 诇诪拽专讛 砖诇 讞爪讗讬 讝讬转, 诇讗 讛讬讛 转诪讛 讗诐 讻讱 讛讚讬谉 讙诐 讘讞转讬讻讜转 讘砖专 讙讚讜诇讜转 讻转专讟讗 讜讻谞驻讬讗.


讗诪专 诇讬讛 [诇讜] 专讘 讗讜砖注讬讗 诇专' 讗诪讬: 诪专 讗住讬驻讗 诪转谞讬 诇讛 [讗讚讜谞讬, 注诇 住讜祝 讛诪砖谞讛 砖讜谞讛 讗讜转讛 讗诪讬专讛 砖诇 专' 讬讜讞谞谉], 讜诇讗 注诇 讛讞诇拽 讛专讗砖讜谉 砖注谞讬谞讜 讘讻讝讬转 讘砖专? 砖讛专讬 讘讝讛 讗讬谉 诪拽讜诐 诇转诪讬讛讜转讬讜 砖诇 专讘 谞讞诪谉. 讗诪专 诇讬讛 [诇讜] 专' 讗诪讬: 讗讬谉 [讻谉]. 讜讗诇讗 讛讗诐 注讜诇讗 讗专讬砖讗 [注诇 专讗砖 讛诪砖谞讛] 讗诪专讛 诇讛诇讻讛 讝讜 砖诇 专' 讬讜讞谞谉 谞讬讛诇讬讻讜 [讗爪诇讻诐 讘讘讘诇]? 讗诪专 诇讬讛 [诇讜] 讗讬谉 [讻谉]. 讗诪专 诇讬讛 [诇讜] 专' 讗诪讬: 讗诐 讻讱 爪讚拽 专讘 谞讞诪谉 讘转诪讬讛转讜 注诇 讚讘专讬 专' 讬讜讞谞谉, 砖讻谉 讛讗诇讛讬诐 (诇砖讜谉 砖讘讜注讛), 讙诐 讗讬 讗诪专 [讗诐 讛讬讛 讗讜诪专] 诇讬 讛诇讻讛 砖讻讝讗转 讬讛讜砖注 讘谉 谞讜谉 诪砖诪讬讛 [诪砖诪讜, 诪驻讬讜] 鈥� 诇讗 爪讬讬转谞讗 诇讬讛 [诇讗 讛讬讬转讬 诪拽砖讬讘 诇讜]!


讜谞诪住专, 讻讬 讗转讗 [讻讗砖专 讘讗] 专讘讬谉 讜讻诇 谞讞讜转讬 [讛讬讜专讚讬诐] 诪讗专抓 讬砖专讗诇 诇讘讘诇 讗诪专讜讛 诇讛诇讻讛 讝讜 砖诇 专' 讬讜讞谞谉 讗专讬砖讗 [注诇 专讗砖 讛诪砖谞讛]. 讜诪拽砖讬诐 注诇 讻讱: 讜讗诇讗 拽砖讬讗 [拽砖讛] 讛讚讘专, 砖诪讗讞专 讜讻讝讬转 讘砖专 讘讟诇, 讬讛讗 讛讚讬谉 讻谉 讗驻讬诇讜 讘砖讬注讜专讬诐 讙讚讜诇讬诐 讬讜转专! 讜诪砖讬讘讬诐: 诇讗 谞讗诪专讜 讚讘专讬 专' 讬讜讞谞谉 讗诇讗 讻诪讜 砖讗诪专 专讘 驻驻讗 讘注谞讬谉 讗讞专,

